Ego G. comes Nivernensis et Forensis, et ego M. comitissa uxor ejus: omnibus notum facimus presentibus et futuris, quod nos, pro remedio animarum nostrarum, dedimus et concessimus, pietatis intuitu, monialibus de Cellis juxta Autissiodorum (quia monasterium earum minus competenter apud Cellas situm erat) terram quandam quam nobis escambiavit Petrus Reimbaudi sitam apud Orgelenam super Ycaunam, cum quatuor insulis eidem terre adjacentibus, in qua terra dictus Petrus Reimbaudi tres partes habebat, et milites de Firmitate quartam partem, quam quartam partem nobis contulerunt milites supradicti, et nos eam dedimus monialibus supradictis pro monasterio suo ibidem transferendo. Dedimus etiam eisdem monialibus dimidium arpentum vinee quod emimus a relicta et pueris defuncti Dodonis de Egliniaco olearii, et quandam vineam dicte terre contiguam quam emimus a Ricardo Cabrino, et ejusdem uxore. Hec autem omnia supradicta eisdem monialibus dedimus et concessimus libere, quite et pacifice ab omni exactione, in perpetuum possidenda, et hec tenemur eisdem monialibus erga omnes homines garentire, salvo jure quod habent in insulis canonici de Trinitate. Quod ut ratum sit et firmum et inconcussum in posterum habeatur, presentes litteras fecimus sigillorum nostrorum munimine roborari. Actum anno Domini millesimo ducentesimo vigesimo nono.